ጊቤ ሦስት  በመጪው ሐምሌ  ወር  የኤሌክትሪክ ኃይል  ማመንጨት ይጀምራል
 – በግንባታ ላይ የሚገኘው የግልገል ጊቤ ሦስት የኃይል ማመንጫ ፕሮጀክት በመጪው ሐምሌ ወር ኤሌክትሪክ ኃይል ማመንጨት  እንደሚጀምር  የኢትዮጵያ ኤሌክትሪክ ኃይል አስታወቀ።በኢትዮጵያ ኤሌክትሪክ ኃይል የውጭ ግንኙነት ኃላፊ አቶ ምስክር ነጋሽ ለዋኢማ እንደገለጹት ከ1999 ዓ/ም ጀምሮ ግንባታው ሲካሄድ የቆየው የግልገል ጊቤ ሦስት የኃይል ማመንጫ ፕሮጀክት 91 በመቶ የግንባታ ሥራው መከናወኑን ገልጸዋል ።የኃይል ማመንጫው እያንዳንዳቸው 187 ሜጋ ዋት የሚያመነጩ 10 ዩኒቶች ያሉት መሆኑን የጠቆሙት አቶ ምስክር ሁለቱ ዩኒቶች በመጪው ሐምሌ ወር ተጠናቀው የኤሌክትሪክ ኃይል ማመንጨት እንደሚጀምሩ ተናግረዋል ።የሃይድሮ ሜካኒካል ዋና ሥራዎች መከናወናቸውን የገለጹት አቶ ምስክር የኃይል ማመንጫው ሙሉ ለሙሉ ሲጠናቀቅ ኃይል ለማስተላለፍ የሚያስችሉት 400 ኪሎ ቮልት ተሸካሚ መስመር ዝርጋታ ተጠናቆ ዝግጁ ሆኗል ብለዋል ።ፕሮጀክቱ በጊቤ አካባቢ ለሚገኙ ነዋሪዎች የተለያዩ ማህበራዊና ኢኮኖሚያዊ አገልግሎቶች ተጠቃሚ ማድረግ መቻሉን ያስረዱት አቶ ምስክር በአጠቃላይ ፕሮጀክቱ ከ6ሺ በላይ ለሚሆኑ ዜጎች የሥራ ዕድል መፍጠሩን ተናግረዋል ።የግል ገል ጊቤ የኃይል ማመንጫ በሙሉ አቅሙ የኤሌክትሪክ ኃይል ማመንጨት ሲጀምር   አሁን ያለውን የአገሪቱን የኤሌክትሪክ ኃይል አቅርቦት በ94 በመቶ ያሳድገዋል ተብሎ እንደሚጠበቅ አቶ ምስክር አያይዘው ገልጸዋል ።የኃይል ማመንጫ ፕሮጀክቱ በአጠቃላይ 1ነጥብ 5 ቢሊዮን ዩሮ  በጀት የሚጠይቅ  ሲሆን  ግንባታ የፕሮጀክት ሥራው 40 በመቶ  እስኪደርስ ድረስ  በኢትዮጵያ መንግሥት የገንዘብ ድጋፍ  ግንባታው ሲካሄድ  የቀየ ሲሆን  ከቻይና የንግድናየኢንዱስትሪ  ባንክ  የ430 ሚሊዮን ዶላር ብድር ተገኝቶ ሥራው እየተከናወነ ይገኛል ።የግልገል ጊቤ ሦስት የኤሌክትሪክ ኃይል ፕሮጀክት ከአዲስ አበባ በ 450 ኪሎሜትር  ርቀት ላይ በመገንባት ይገኛል ።